Subotnje Gay Pride parade u europskim gradovima prošle mirno
Tisuće homoseksualaca i lezbijki prošetalo je u paradama kroz nekoliko glavnih gradova središnje Europe, uključujući i Zagreb
Prema izvorima hrvatske policije, oko dvije tisuće ljudi sudjelovalo je u desetoj Paradi ponosa u glavnom gradu Zagrebu. Štitile su ih stotine policajaca, koji su uhitili 17 ljudi zbog vrijeđanja sudionika parade. Izuzev tih uhićenja, događaj je prošao mirno Tisuće homoseksualaca i lezbijki prošetalo je u paradama u subotu kroz nekoliko glavnih gradova središnje Europe, u sklopu godišnjih parada Gay Pride koje se zalažu za jednaka prava i okončanje diskriminacije prema homoseksualcima. Prema izvorima hrvatske policije, oko dvije tisuće ljudi sudjelovalo je u desetoj Paradi ponosa u glavnom gradu Zagrebu. Štitile su ih stotine policajaca, koji su uhitili 17 ljudi zbog vrijeđanja sudionika parade. Izuzev tih uhićenja, događaj je prošao mirno. Tjedan dana ranije, međutim, tisuće hrvatskih konzervativaca prekinulo je prvu Paradu ponosa održanu u Splitu. Mnogi od njih bacali su na 200 sudionika parade kamenje, boce i petarde. Vlasti su pritom uhitile više od 100 ljudi za napade na sudionike, od kojih su neki ozlijeđeni. Hrvatska je većinom rimokatolička nacija u kojoj se mnogi vjerski konzervativci protive paradama Gay Pride. Međutim, Zagreb se obvezao da će štititi ljudska prava kao dio napora za ulazak u Europsku uniju. Europska se komisija okvirno složila primiti Hrvatsku u članstvo 2013. godine. U Bugarskoj i Mađarskoj, stotine homoseksualaca i lezbijki pridružilo se paradama u glavnim gradovima Sofiji i Budimpešti, gdje su također bile angažirane stotine policajaca kako bi se spriječili eventualni nemiri. Obje su parade također prošle mirno. No, sudionici parada izjavili su da su inače sučeljeni s netrpeljivošću većinski konzervativnog društva. Najveća subotnja Gay Pride parada održana je u Beču, gdje su se deseci tisuća ljudi pridružili šarenoj povorci. Njeni su se sudionici zaustavili kod gradske vijećnice, kako bi prosvjedovali protiv diskriminacije i proslavili svoju osobnost.